**III. Együnk egy jót! Oh, mely sok hal terem az nagy Balatonban…**

***Mit kell tudnunk a harcsáról?***

A harcsa (Európai harcsa) ragadozó hal, a magyarországi halfauna óriása. Magyarországon a halászata és a horgászata is azért népszerű, mert jelentős zsákmányt ígér nagyra nőtt példányainak köszönhetően. Húsa rendkívül ízletes, zsírban gazdag és szálkamentes, ezért a magyar konyha által készített halételek egyik fő alapanyaga. (forrás: wikipédia)

**Fonyódi Harcsafesztivál**

2013. szeptember 6-8.

A Fonyódi Turisztikai Egyesület által szervezett új, három napos fesztiválon a harcsáé és más balatoni halaké lesz a főszerep. Horgászverseny, halétel-főzés és kóstoló, konferencia, harcsabajusz-verseny és számos szórakoztató program várja szezonzáró rendezvényünkön kicsiket és nagyokat egyaránt.

[www.balatonfonyod.hu](http://www.balatonfonyod.hu)

*Újdonság: új badacsonyi halas étel!*

*Az ország egyik legjelentősebb borász-szakmai csoportja, a Badacsonyi Kör kezdeményezésére, kreatív séfek bevonásával, egy új badacsonyi ételmódozat született meg: a „Badacsonyi halderelye”, azaz* ***harcsaderelye*** *kecskesajttal zöldtésztában.*

*A Badacsonyi halderelye alkotói: Csapody Balázs és Jahni László (Kistücsök), Orbán Béla (Magyar Parlament séfje, Országalma étterem), Takács Lajos (Olimpia, Lacipecsenye), Gál Attila (Káli Art Inn), Wolf András és Fekete Antonio (New York Kávéház és Salon Étterem).*

***Mit kell tudnunk a pontyról?***

A ponty az egyik legelterjedtebb halfaj. Életmódjára az állandóan vándorló, folyamatos táplálékkereső életmód a legjellemzőbb. Jelenlétére nádasoknál a nádszálak lökésszerű mozgásaiból, nyílt vizeken a vízfelszínen megjelenő buboréksorból (túrás) következtethetünk. A ponty húsa igen kedvelt, jóízű, kissé szálkás. Az idősebb példányok azonban zsírosodásra hajlamosak. (forrás: wikipédia)

**II. „Ponty így jó” fesztivál**

2013. szeptember 21-22., Vonyarcvashegy

"A Ponty így jó" II. Vonyarcvashegyi Pontyfesztivál keretében sok színes kulturális műsor kíséretében az ízletes balatoni pontyra irányul a figyelem a gasztronómiai közreműködők segítségével. A vonyarcvashegyi LIDO strandon felállított színpad környékén zajló rendezvényen minden korosztály talál magának kedvére való étket és programot. A fesztiválhoz gyermekrajzpályázat is kapcsolódik, melynek részletes felhívása augusztus elsejétől Vonyarcvashegy honlapján lesz olvasható. Az eredményhirdető kiállításra a fesztivál keretében kerül sor."

[www.vonyarcvashegy.hu](http://www.vonyarcvashegy.hu)